Modelbaas hoor dalk vandag sy lotDawie de Villiers in die hof Foto: ANA Dawie de Villiers, die hoof van ŉ modelagentskap in Kempton Park wat skuldig bevind is op aanklagte van onder meer verkragting, seksuele aanranding, bedrog en dat hy kinders aan pornografie blootgestel het, sal na verwagting Maandag in die Johannesburgse hooggeregshof gevonnis word. De Villiers, stigter van Modelling South Africa, se vonnisoplegging sloer al sedert 8 Maart nadat hy op 8 Februarie op 32 aanklagte skuldig bevind is vir dade wat hy sedert 2011 gepleeg het. Sy laaste hofverskyning was op 27 Junie waarna sy vonnisoplegging vier keer uitgestel is. Dit volg nadat De Villiers ŉ nuwe regspan aangewys het en die transkripsies van vorige sake nie gereed was nie. Regter Cassim Moosa het gelas die transkripsies moet by Maandag se hofverskyning gereed wees. Lees alle vorige berigte oor Dawie de Villiers op Maroela Media.